Žilinka, Maroš, generálny prokurátor SR (2021-12-02):
Ďakujem veľmi pekne. Vážený pán podpredseda Národnej rady, vážené pani poslankyne, páni poslanci, pán poslanec Šeliga, ďakujem veľmi pekne za otázku na veľmi vážnu tému, ktorej Generálna prokuratúra venuje už dlhodobo zvýšenú pozornosť. Skôr ako odpoviem presne na vami položenú otázku, pár štatistických údajov. V minulom roku bolo trestne stíhaných 309 osôb za trestné činy domáceho násilia. V tomto roku do 30. novembra to bolo 285 osôb, máme mesiac do koncu roku. Teda možno konštatovať asi to, že ten stav je ustálený, žiaľbohu, je ustálený na tej zvýšenej miere, ku ktorej došlo od doby, kedy, kedy bojujú nielen Slovensko, ale aj všetky krajiny európske a svetové s pandémiou covidu. Zaujímavým údajom je aj to, že pri páchaní tejto trestnej činnosti, keď som skonštatoval pri správe o stave zákonnosti zvýšený podiel alkoholu, z tých prípadov 309 v minulom roku bolo 113 pod vplyvom alkoholu, došlo k výraznému poklesu na 47 osôb, ktoré tento trestný čin spáchali pod vplyvom alkoholu. Čo je snáď ešte, ešte alarmujúcejšie, pretože, pretože tieto trestné činy páchajú ľudia, ktorí sú plne pri, ľudovo povedané, pri zmysloch. Pokiaľ ide o činnosť Generálnej prokuratúry, samozrejme, od nástupu pandémie, od prijatia prísnych protipandemických opatrení sme veľmi pozorne túto situáciu sledovali a monitorovali, a to aj v nadväznosti na informácie, ktorými sme disponovali z celého sveta. Aj preto Generálna prokuratúra začala od mesiaca apríl minulého roku evidovať a vyhodnocovať dostupné štatistické údaje s cieľom prijatia čo najefektívnejších opatrení na riešenie situácie obetí domáceho násilia. Samozrejme, pokiaľ ide o orgány prokuratúry, ktoré sú primárne represívnym orgánom, jedným z najúčinnejším nástrojov boja proti domácemu násiliu je riadne a efektívne vedenie trestného konania pre ktorýkoľvek z týchto dotknutých trestných činov, či už je to týranie blízkej zverenej osoby, nebezpečné vyhrážanie, nebezpečné prenasledovanie, ublíženia na zdraví, znásilnenia či sexuálneho násilia. V tejto súvislosti sú prijaté na Generálnej prokuratúre dlhodobé opatrenia spočívajúce v špecializácii prokurátorov na všetkých stupňoch prokuratúry, zároveň opatrenia na stabilizáciu stavu prokurátorov špecializujúcich sa na tento druh trestnej činnosti, ktorí pôsobia ako špecialisti dlhodobo, a s tým súvisí asi kontinuálne vzdelávanie týchto kolegov špecialistov, ktoré je realizované v spojení s príslušnými orgánmi Policajného zboru. Trestné konania vedené pre trestné činy domáceho násilia podliehajú rovnako aj tzv. správovej povinnosti a dohľadu prokurátormi Generálnej prokuratúry, ktorí sa rovnako špecializujú na túto trestnú činnosť, a všetky rozhodnutia, ktoré sú v tejto veci vydávané, sú podrobené dôkladnej analýze a na prípadné nedostatky sa efektívne reaguje jednak ihneď prijatím konkrétnych opatrení a jednak zovšeobecňovaním a usmerňovaním podriadených prokurátorov. Prokurátori špecialisti na celom území Slovenskej republiky zároveň spolupracujú úzko s koordinátormi boja proti násiliu na deťoch, a to pôsobiacich na všetkých úrovniach vrátane teda okresnej úrovne, výsledkom tejto snahy je výrazné zefektívnenie trestných konaní a, samozrejme, aj zvýšenie objasnenosti. Paralelne s tým sa špecificky venuje pozornosť práci s obeťami domáceho násilia v rámci trestného konania s cieľom zabránenia tzv. sekundárnej viktimizácii. Pokiaľ ide o konkrétne opatrenia počas pandémie covidu-19, treba povedať, že táto trestná činnosť sa vyžaduje, sa prejavuje vo vysokej miere latencie, kedy ľudia v čase, v čase prijatých opatrení strácajú akúsi vieru v to, že keď štát sa o nich „nepostará“ v čase, keď nie sú prijaté opatrenia, môže to byť problém práve v období pandémie.